CELEX: 32021D1029(01)
Language: mt
Date: 2021-08-11 00:00:00
Title: Deċiżjoni tal-Kulleġġ tal-Uffiċċju tal-Prosekutur Pubbliku Ewropew tal-11 ta’ Awwissu 2021 li temenda u tissupplimenta r-Regoli Interni ta’ Proċedura tal-UPPE u d-Deċiżjoni dwar l-Awli Permanenti 2021/C 439/05

29.10.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 439/5
               
            
         DEĊIŻJONI TAL-KULLEĠĠ TAL-UFFIĊĊJU TAL-PROSEKUTUR PUBBLIKU EWROPEW
         tal-11 ta’ Awwissu 2021
         li temenda u tissupplimenta r-Regoli Interni ta’ Proċedura tal-UPPE u d-Deċiżjoni dwar l-Awli Permanenti
         (2021/C 439/05)
         Il-Kulleġġ tal-Uffiċċju tal-Prosekutur Pubbliku Ewropew (UPPE),
         Wara li kkunsidra r-Regolament tal-Kunsill (UE) Nru 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“UPPE”) (minn hawn ’il quddiem imsejjaħ “ir-Regolament dwar l-UPPE”), u b’mod partikolari l-Artikolu 21 tiegħu,
         Wara li ġiet meqjusa l-proposta mfassla mill-Kap Prosekutur Ewropew,
         Billi:
         
                     1.
                  
                  
                     Fil-laqgħa straordinarja tiegħu tad-9 ta’ Ġunju 2021, il-Kulleġġ qies neċessarju li jiġu stabbiliti regoli speċifiċi għall-każijiet eċċezzjonali previsti fl-Artikolu 28(4) tar-Regolament.
                  
               
                     2.
                  
                  
                     Fuq talba tal-Kap Prosekutur Ewropew, grupp ta’ ħidma tal-Kulleġġ elabora regoli ġodda li jimplimentaw l-Artikolu 28(4) tar-Regolament u ssottomettihom lill-Kap Prosekutur Ewropew bil-ħsieb ta’ proposta għal Deċiżjoni tal-Kulleġġ li temenda u tissupplimenta r-regoli interni ta’ proċedura.
                  
               
                     3.
                  
                  
                     L-emendi tar-regoli interni ta’ proċedura jimplikaw emendi żgħar tad-Deċiżjoni 015/2020 tal-Kulleġġ tal-UPPE, tal-25 ta’ Novembru 2020 dwar l-Awli Permanenti.
                  
               
                     4.
                  
                  
                     Skont l-Artikolu 70 tar-regoli interni ta’ proċedura, il-Kap Prosekutur Ewropew ikkomunika lill-Kulleġġ proposta motivata għal emenda fit-12 ta’ Lulju 2021.
                  
               
                     5.
                  
                  
                     Il-Kulleġġ eżamina l-proposta mfassla mill-Kap Prosekutur Ewropew fil-laqgħa tiegħu tal-11 ta’ Awwissu 2021.
                  
               Adotta d-deċiżjoni li ġejja:
         
            Artikolu 1
            Emendi u supplimenti tar-regoli interni ta’ proċedura
            Id-Deċiżjoni 003/2020 tal-Kulleġġ tal-UPPE tat-12 ta’ Ottubru 2020 dwar ir-regoli interni ta’ proċedura tal-Uffiċċju tal-Prosekutur Pubbliku Ewropew tiġi emendata u ssupplimentata kif ġej:
            
                        I.
                     
                     
                        Fl-Artikolu 19, il-paragrafu 1 huwa emendat u ssupplimentat kif ġej:
                        
                           “1.   Id-deċiżjoni dwar l-Awli Permanenti għandha tistabbilixxi sistema għall-allokazzjoni tal-każijiet lill-Awli Permanenti. Is-sistema għandha tkun ibbażata fuq allokazzjoni aleatorja, awtomatika u alternanti tal-każijiet lill-Awli Permanenti, li l-membri permanenti tagħhom ma jinkludux lill-Prosekutur Ewropew superviżur, skont l-ordni tar-reġistrazzjoni ta’ kull każ ġdid u għandha tiżgura distribuzzjoni ugwali tal-volum ta’ xogħol fost l-Awli Permanenti. Il-każ għandu jiġi allokat b’mod aleatorju immedjatament wara li jiġi rreġistrat lill-Awli Permanenti li l-membri permanenti tagħhom ma jinkludux lill-Prosekutur Ewropew superviżur. Għall-fini tal-evokazzjoni, il-każ għandu jiġi allokat b’mod aleatorju lil Awla Permanenti li jkollha laqgħa skedata bejn it-tielet u l-ħames jum mir-reġistrazzjoni tal-każ.”
                        
                     
                  
                        II.
                     
                     
                        Fl-Artikolu 39, il-paragrafi 1 u 2 huma emendati kif ġej:
                        
                           “1.   L-informazzjoni kollha rreġistrata skont l-Artikolu 38(1) ta’ dawn ir-regoli għandha tkun soġġetta għal verifika minn Prosekutur Delegat Ewropew jew mill-Prosekutur Ewropew ikkonċernat għall-fini ta’ valutazzjoni ta’ jekk hemmx raġunijiet għall-eżerċizzju tal-kompetenza tal-UPPE.
                        
                        
                           2.   Wara n-notifika mis-Sistema ta’ Ġestjoni tal-Każijiet f’konformità mal-Artikolu 38(5), il-Prosekutur Ewropew għandu jassenja l-verifika lil Prosekutur Delegat Ewropew. Il-Prosekutur Ewropew jista’ jwettaq il-verifiki personalment fis-sitwazzjonijiet msemmija fl-Artikolu 28(4) tar-Regolament. Il-proċess għall-assenjar tal-verifika għandu jiġi ddeterminat mill-Prosekutur Ewropew, li jista’ jinkludi allokazzjoni bbażata fuq ir-regoli, inkluż għal każijiet li fihom l-informazzjoni tkun inkisbet ex officio minn Prosekutur Delegat Ewropew.”
                        
                     
                  
                        III.
                     
                     
                        Fl-Artikolu 40, il-paragrafi 3-7 huma emendati kif ġej:
                        
                           “3.   Il-verifika għandha titwettaq billi jintużaw is-sorsi ta’ informazzjoni kollha li jkunu disponibbli għall-UPPE kif ukoll kwalunkwe sors disponibbli għall-Prosekutur Ewropew jew għall-Prosekutur Delegat Ewropew ikkonċernat, f’konformità mal-liġi nazzjonali applikabbli, inklużi dawk li jkunu disponibbli għalih li kieku jaġixxi f’kapaċità nazzjonali. Il-Prosekutur Ewropew jew il-Prosekutur Delegat Ewropew rispettivament jistgħu jagħmlu użu mill-persunal tal-UPPE għall-fini tal-verifika. Fejn xieraq, l-UPPE jista’ jikkonsulta u jiskambja informazzjoni ma’ istituzzjonijiet, ma’ korpi, ma’ uffiċċji jew ma’ aġenziji tal-Unjoni, kif ukoll ma’ awtoritajiet nazzjonali, soġġett għall-protezzjoni tal-integrità ta’ investigazzjoni kriminali futura possibbli.
                        
                        
                           4.   Il-Prosekutur Delegat Ewropew jew, skont kif ikun il-każ, il-Prosekutur Ewropew, għandu jiffinalizza l-verifika relatata mal-evokazzjoni ta’ investigazzjoni tal-anqas jumejn qabel id-data ta’ skadenza stabbilita mill-Artikolu 27(1) tar-Regolament. Il-verifika relatata mat-tnedija ta’ investigazzjoni għandha tiġi ffinalizzata mhux aktar tard minn 20 jum wara l-assenjament.
                        
                        
                           5.   F’każijiet fejn il-kompitu ta’ verifika jiġi assenjat lill-Prosekutur Delegat Ewropew, jekk il-Prosekutur Delegat Ewropew ma jiffinalizzax il-verifika dwar jekk titnediex investigazzjoni sal-limitu ta’ żmien stabbilit, jew jinforma li ma jkunx jista’ jagħmel dan fil-limitu ta’ żmien previst, il-Prosekutur Ewropew għandu jkun informat u, fejn xieraq, jestendi ż-żmien disponibbli jew joħroġ struzzjoni xierqa għall-Prosekutur Delegat Ewropew.
                        
                        
                           6.   F’dak li għandu x’jaqsam ma’ deċiżjoni dwar evokazzjoni, il-Prosekutur Delegat Ewropew jew, skont kif ikun il-każ, il-Prosekutur Ewropew, jista’ jitlob lill-Kap Prosekutur Ewropew sabiex jestendi b’massimu ta’ ħamest ijiem il-limitu ta’ żmien meħtieġ biex tiġi adottata deċiżjoni dwar evokazzjoni.
                        
                        
                           7.   Jekk il-Prosekutur Ewropew jew il-Prosekutur Delegat Ewropew ikkonċernat ma joħroġx deċiżjoni fil-limitu ta’ żmien, għandu jiġi kkunsidrat li din hija kunsiderazzjoni sabiex ma jiġix evokat każ, u għandu jiġi allokat l-Artikolu 42 kif xieraq.”
                        
                     
                  
                        IV.
                     
                     
                        Fl-Artikolu 40, wara l-paragrafu 7, jiddaħħal paragrafu ġdid, 7a, bil-kontenut li ġej:
                        
                           “7a.   Meta l-verifika titwettaq minn Prosekutur Ewropew, fuq valutazzjoni preliminari tal-informazzjoni għall-fini tal-Artikoli 26, 27 u 28(4) tar-Regolament, il-Prosekutur Ewropew għandu, bħala regola, jassenja l-każ fi żmien 24 siegħa lil Prosekutur Delegat Ewropew sabiex jipproċedi f’konformità mal-Artikoli 41 jew 42 ta’ dawn ir-regoli.
                           Fis-sitwazzjonijiet fejn il-Prosekutur Ewropew jemmen li l-kundizzjonijiet previsti fl-Artikolu 28(4) tar-Regolament huma sodisfatti, għandu jipproċedi mingħajr dewmien mhux dovut skont l-Artikolu 52 paragrafi (1) u (2) ta’ dawn ir-regoli. F’tali sitwazzjonijiet, jekk il-Prosekutur Ewropew ikun kiseb l-approvazzjoni ta’ Awla Permanenti kompetenti li jmexxi l-investigazzjoni hu personalment, għandu jagħmel deċiżjoni motivata li jniedi l-investigazzjoni jew jevoka l-każ personalment u jiftaħ fajl tal-każ skont l-Artikolu 41(1) ta’ dawn ir-regoli. Jekk ma tingħatax approvazzjoni, il-Prosekutur Ewropew superviżur għandu jassenja l-każ mingħajr dewmien mhux dovut lil Prosekutur Delegat Ewropew. ”
                        
                     
                  
                        V.
                     
                     
                        Fl-Artikolu 41, il-paragrafu 1 huwa emendat kif ġej:
                        
                           “1.   Jekk, wara l-verifika, l-UPPE jiddeċiedi li jeżerċita l-kompetenza tiegħu billi jniedi investigazzjoni jew jevoka każ, għandu jinfetaħ fajl tal-każ u dan għandu jiġi assenjat numru ta’ identifikazzjoni fl-indiċi tal-fajls tal-każ (minn hawn ’il quddiem l-Indiċi). Is-Sistema ta’ Ġestjoni tal-Każijiet għandha toħloq ħolqa permanenti awtomatika mar-reġistrazzjoni relatata skont l-Artikolu 38(1) aktar ’il fuq.”
                        
                     
                  
                        VI.
                     
                     
                        Fl-Artikolu 41, l-aħħar sub-paragrafu tal-paragrafu 2 huwa emendat kif ġej:
                        “Il-kategoriji ta’ data personali msemmija aktar ’il fuq fil-punti (a)(x)–(xv) għandhom jiddaħħlu fl-Indiċi biss sa fejn ikun prattikabbli, filwaqt li jitqiesu l-interess operazzjonali u r-riżorsi disponibbli. Ir-referenza fl-Indiċi għandha tinżamm aġġornata matul l-investigazzjoni ta’ fajl tal-każ. Kull ċertu żmien, is-Sistema ta’ Ġestjoni tal-Każijiet għandha tinnotifika lill-Prosekutur Ewropew u lill-Prosekutur Delegat Ewropew ikkonċernat jekk ċerti kategoriji ta’ informazzjoni ma jiddaħħlux fl-Indiċi.”
                     
                  
                        VII.
                     
                     
                        Fl-Artikolu 41, il-paragrafu 3 huwa emendat kif ġej:
                        
                           “3.   Is-Sistema ta’ Ġestjoni tal-Każijiet għandha tinnotifika lill-Prosekutur Ewropew superviżur, lill-Awla Permanenti u lill-Kap Prosekutur Ewropew”.
                        
                     
                  
                        VIII.
                     
                     
                        Fl-Artikolu 41, il-paragrafu 4 huwa emendat kif ġej:
                        
                           “4.   Jekk il-Prosekutur Delegat Ewropew inkarigat, jew il-Prosekutur Ewropew li qed iwettaq l-investigazzjoni skont l-Artikolu 28(4) tar-Regolament, iqis li sabiex jippreserva l-integrità tal-investigazzjoni jkun hemm bżonn li għal xi żmien jiġi ddifferit l-obbligu li jkunu informati l-awtoritajiet imsemmija fl-Artikoli 25(5), 26(2) u 26(7) tar-Regolament, huwa għandu jinforma lill-Awla Permanenti responsabbli mill-monitoraġġ mingħajr dewmien. Din tal-aħħar tista’ toġġezzjona għal din id-deċiżjoni u tordna lill-Prosekutur Delegat Ewropew jew, fejn applikabbli, lill-Prosekutur Ewropew li jaġixxi skont l-Artikolu 28(4) tar-Regolament, sabiex jipproċedi bin-notifika rilevanti minnufih.”
                        
                     
                  
                        IX.
                     
                     
                        Fl-Artikolu 42, il-paragrafu 1 huwa emendat kif ġej:
                        
                           “1.   Jekk, wara l-verifika, il-Prosekutur Delegat Ewropew jikkunsidra li ma jiftaħx investigazzjoni jew li ma jevokax każ, għandu jirreġistra r-raġunijiet fir-Reġistru. Il-kunsiderazzjoni għandha tiġi nnotifikata lill-Prosekutur Ewropew li jassenja u l-eżami tagħha għandu jiġi assenjat lill-Awla Permanenti kompetenti.”
                        
                     
                  
                        X.
                     
                     
                        Fl-Artikolu 43, il-paragrafi 1 u 2 huma emendati kif ġej:
                        
                           “1.   Minkejja l-possibbiltà ta’ riallokazzjoni f’konformità mal-Artikolu 49 u mingħajr preġudizzju għall-Artikolu 28(4) tar-Regolament, il-Prosekutur Delegat Ewropew li jkun iddeċieda li jiftaħ jew jevoka l-investigazzjoni għandu jkun dak li jimmaniġġaha wkoll.
                        
                        
                           2.   Jekk dan ikun permess mil-liġi nazzjonali, il-Prosekutur Ewropew jista’ jassenja Prosekutur Delegat Ewropew wieħed jew aktar mill-istess Stat Membru sabiex imexxi l-investigazzjoni flimkien mal-Prosekutur Delegat Ewropew inkarigat. Il-Prosekutur Ewropew ikkonċernat jista’ jmexxi l-investigazzjoni personalment jekk jissodisfa l-kundizzjonijiet previsti fl-Artikolu 28(4) tar-Regolament.”
                        
                     
                  
                        XI.
                     
                     
                        L-Artikolu 52 huwa emendat u ssupplimentat kif ġej:
                        
                           “Artikolu 52
                           Investigazzjonijiet imwettqa minn Prosekutur Ewropew
                           
                              1.   Jekk, wara li l-UPPE jirreġistra informazzjoni f’konformità mal-Artikolu 24 tar-Regolament, il-Prosekutur Ewropew ikkonċernat iqis li għandu jmexxi l-investigazzjoni personalment, għandu jitlob l-approvazzjoni tal-Awla Permanenti permezz tas-Sistema ta’ Ġestjoni tal-Każijiet qabel ma jieħu deċiżjoni motivata f’konformità mal-Artikolu 28(4), l-ewwel sub-paragrafu, l-ittra a), b) jew c) tar-Regolament.
                           
                           
                              2.   It-talba msemmija f’paragrafu 1 għandha tinkludi r-raġunijiet għaliex l-investigazzjoni għandha titwettaq mill-Prosekutur Ewropew superviżur, li jippermetti lill-Awla Permanenti tassessja jekk tissodisfax il-kundizzjonijiet previsti fl-Artikolu 28(4) tar-Regolament.
                           
                           
                              3.   L-Awla Permanenti tista’ titlob kjarifiki mingħand il-Prosekutur Ewropew ikkonċernat u, jekk ikun ġie assenjat Prosekutur Delegat Ewropew, mingħand il-Prosekutur Delegat Ewropew inkarigat ikkonċernat.
                           
                           
                              4.   Jekk l-approvazzjoni tingħata mill-Awla Permanenti, il-Prosekutur Ewropew superviżur għandu jirreġistra d-deċiżjoni fis-Sistema ta’ Ġestjoni tal-Każijiet, li għandha tinnotifika lill-Prosekutur(i) Delegat(i) Ewropew/Ewropej ikkonċernat(i), jekk ikun(u) ġie/ġew assenjat(i) minn qabel. Id-deċiżjoni għandha tiġi kkomunikata lill-awtoritajiet nazzjonali wkoll.
                           
                           
                              5.   Jekk Prosekutur Ewropew ikun ħa deċiżjoni skont l-Artikolu 28(4) ittra a) jew b) tar-Regolament qabel ġie assenjat Prosekutur Delegat Ewropew, għandu jwettaq il-kompiti kollha tal-Prosekutur Delegat Ewropew.
                           
                           
                              6.   Jekk Prosekutur Ewropew iwettaq investigazzjoni personalment, b’analoġija għandu japplika l-Artikolu 44.”
                           
                        
                     
                  
         
            Artikolu 2
            Emenda tad-Deċiżjoni 015/2020 tal-Kulleġġ tal-UPPE dwar l-Awli Permanenti
            Fl-Artikolu 4, l-ittra a) hija emendata kif ġej:
            
                        “a)
                     
                     
                        Is-Sistema ta’ Ġestjoni tal-Każijiet tal-UPPE għandha, mar-reġistrazzjoni ta’ każ, tallokah b’mod aleatorju lil Awla Permanenti li l-membri permanenti tagħha ma jinkludux lill-Prosekutur Ewropew superviżur. Għall-fini tal-evokazzjoni, il-każ għandu jiġi allokat b’mod immedjat lil Awla Permanenti li jkollha laqgħa skedata bejn it-tielet u l-ħames jum mir-reġistrazzjoni tal-każ u li l-membri permanenti tagħha ma jinkludux lill-Prosekutur Ewropew superviżur.”
                     
                  
         
            Artikolu 3
            Dħul fis-seħħ u regoli tranżizzjonali
            
               1.   Din id-Deċiżjoni għandha tidħol fis-seħħ fit-tletin jum mill-adozzjoni tagħha mill-Kulleġġ tal-Uffiċċju tal-Prosekutur Pubbliku Ewropew (UPPE).
            
            
               2.   Sakemm id-data li fiha l-emendi introdotti permezz ta’ din id-Deċiżjoni jkunu integrati bis-sħiħ fil-karatteristiċi tekniċi tas-Sistema ta’ Ġestjoni tal-Każijiet, iżda mhux aktar tard minn tliet xhur mid-dħul fis-seħħ ta’ din id-Deċiżjoni, l-allokazzjoni aleatorja tal-każijiet lill-Awla Permanenti tista’ ssir b’mod manwali, permezz tat-tlugħ bix-xorti.
            
         
         
            Magħmula fil-Lussemburgu fil-11 ta’ Awwissu 2021.
            
               
                  F’isem il-Kulleġġ,
               
               Danilo CECCARELLI
               
                  Deputat Kap Prosekutur Ewropew